Bliver Mette Frederiksen (S) Danmarks næste statsminister, skal hun efter kort tid imødekomme to ultimative krav fra støttepartiet SF, hvis hun vil være sikker på også at være regeringsleder til næste år.



Det skriver Politiken torsdag.

Hvis ikke SF-formand Pia Olsen Dyhrs krav senest bliver indfriet med den førstkommende finanslov, afviser SF i utvetydige vendinger at støtte finansloven.

Dermed risikerer en ny S-ledet regering i sidste at skulle gå af, inden året er omme, skriver Politiken.



Det første af de to krav, som SF selv udlægger som ultimative, er indførelsen af minimumsnormeringer i daginstitutioner, så der er mindst én voksen til tre børn i vuggestuer og mindst én voksen til seks børn i børnehaver.



Det andet krav er en afskaffelse af kontanthjælpsloftet.

- SF ønsker, at den første finanslov skal indeholde en afskaffelse af kontanthjælpsloftet og en plan for, hvordan vi når i mål med minimumsnormeringer i løbet af den første valgperiode, siger Pia Olsen Dyhr til Ritzau.

- Ellers kan vi ikke stemme for en finanslov, fastslår hun.



Socialdemokratiet vil efter valget, hvis partiet kommer til magten, nedsætte en ydelseskommission.

Den skal give sit bud på en reform af offentlige ydelser som kontanthjælpsloft og integrationsydelse.

Til Politiken siger Mattias Tesfaye (S), at han ønsker, at den kommission først har arbejdet færdig.

- Vi vil nedsætte en ydelseskommission, som ikke kun skal se isoleret på kontanthjælpsloftet, men i en sammenhæng med boligstøtte, fripladser, børnecheck. Derfor ønsker vi ikke at træffe beslutninger, før den kommission er færdig med sit arbejde, siger han.

SF støtter Mette Frederiksen (S) som statsminister.



Socialdemokratiet har meldt ud, at man ønsker en mindretalsregering bestående udelukkende af Socialdemokratiet.



Pia Olsen Dyhr har dog meldt ud, at hun gerne ser flere partier i en eventuel kommende rød regering - og gerne SF.

/ritzau/